text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 15 юли 2014 година
  за определяне на приоритетите на Съюза във връзка с политиката за изпълнение и контрол в рамките на Европейския фонд за морско дело и рибарство
  (2014/464/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (1), и по-специално член 17, параграф 3 от него,
  след консултация с Комитета на Европейския фонд за морско дело и рибарство,
  като има предвид, че:
  (1)
  Необходимо е да се определят приоритетите на Съюза във връзка с политиката за изпълнение и контрол, за да се даде възможност на държавите членки да изготвят оперативните програми за мерките, финансирани в съответствие с Регламент (ЕС) № 508/2014.
  (2)
  При предоставянето на подкрепа от страна на Съюза следва да се даде приоритет на най-ефективните действия с цел да се подобри ефикасността на дейностите за контрол, като се вземат предвид постигнатите от държавите членки резултати при прилагането на регламенти (ЕО) № 1005/2008 (2) и (ЕО) № 1224/2009 (3) на Съвета.
  (3)
  Приоритетите на Съюза във връзка с политиката за изпълнение и контрол следва да включват:
  -
  осъществяване на създадените съгласно член 102, параграф 4 от Регламент (ЕО) № 1224/2009 планове за действие с оглед отстраняването на нередности в системата за контрол на дадена държава членка;
  -
  предприемане на специфични действия за спазване на определени предварителни условия, установени в приложение IV към Регламент (ЕС) № 508/2014 съгласно предвиденото в член 19, параграф 2 от Регламент (ЕС) № 1303/2013 на Европейския парламент и на Съвета (4). Съгласно член 19, параграф 2 от Регламент (ЕС) № 1303/2013 когато приложимите предварителни условия не са спазени, програмата включва описание на действията, които трябва да бъдат предприети, включително подлежащите на финансиране мерки;
  -
  въвеждане на системи за валидиране на данни съгласно член 109 от Регламент (ЕО) № 1224/2009 и по-специално осъществяване на проекти, насочени към установяване на оперативна съвместимост между съответните системи на държавите членки, тъй като наличието на цялостна и надеждна система за докладване на улова и риболовното усилие е от решаващо значение за управлението на рибните ресурси на Съюза;
  -
  изпълнение и контрол на задължението за разтоварване на сушата на целия улов съгласно член 15 от Регламент (ЕС) № 1380/2013 на Европейския парламент и на Съвета (5). Това ново задължение представлява изключително важно допълнение към новата обща политика в областта на рибарството, тъй като целта на въвеждането му е да се подпомогне устойчивата експлоатация на рибните запаси. Във връзка с него ще е необходимо адаптиране на системите за контрол на държавите членки, което ще доведе до допълнителни разходи;
  -
  изпълнение и контрол на схемата за сертифициране на улова по отношение на вноса и износа на рибни продукти съгласно глава III от Регламент (ЕО) № 1005/2008. Прилагането на схемата за сертифициране на улова е от решаващо значение в борбата срещу ННН риболов;
  -
  ефективни действия за изпълнение по отношение на ограниченията на капацитета на риболовния флот. С цел да се осигури баланс между възможностите за риболов и риболовния капацитет, е необходимо държавите членки да гарантират спазването на ограниченията на капацитета и да осъществяват проекти за сертифициране, проверка и измерване на мощността на двигателите, за които се изисква финансиране;
  -
  прилагане на специални програми за контрол и инспекции или координиране на контрола по отношение на риболовна дейност или зона, която не е обхваната от тези специални програми, съгласно член 95, параграф 4 от Регламент (ЕО) № 1224/2009 и член 15 от Регламент (ЕО) № 768/2005 на Съвета (6). Тези действия подпомагат развитието на култура на спазване на изискванията, укрепването на сътрудничеството между държавите членки и установяването на полезно взаимодействие между различните инструменти за контрол;
  -
  изпълнение и контрол на изискванията за проследимост, посочени в член 58 от Регламент (ЕО) № 1224/2009 и член 67, параграф 6 от Регламент за изпълнение (ЕС) № 404/2011 на Комисията (7). В член 58 от Регламент (ЕО) № 1224/2009 се съдържа изискване всички партиди рибни продукти и продукти от аквакултури да са проследими на всички етапи на производството, преработката и разпространението - от улова или събирането до продажбата на дребно. В член 67, параграф 6 от Регламент за изпълнение (ЕС) № 404/2011 се изисква операторите да поставят информацията за рибните продукти и продуктите от аквакултури, посочена в член 58, параграф 5 от Регламент (ЕО) № 1224/2009, чрез идентификационен инструмент като код, баркод, електронен чип или подобно устройство или маркираща система; от 1 януари 2013 г. това изискване се прилага за рибните продукти, които са включени в многогодишен план, а от 1 януари 2015 г. - за другите рибни продукти и продукти от аквакултури. Изпълнението и контролът на изискванията за проследимост следва да бъдат приоритет на Съюза. Прилагането на системата за проследимост е в основата на политиката за контрол в областта на рибарството, като целта е да се осигури прозрачност на произхода на рибните продукти.
  (4)
  Приоритетите на Съюза следва да се прилагат по гъвкав начин в зависимост от силните и слабите страни на политиката за изпълнение и контрол във всяка държава членка. Ако дадена държава членка вече е предприела мерки по отношение на определени приоритети, тя следва по принцип да предприеме мерки по отношение на други приоритети.
  (5)
  В съответствие с член 20, параграф 2 от Регламент (ЕС) № 508/2014 и с оглед на приспособяването им към променящите се потребности от упражняване на контрол приоритетите на Съюза във връзка с политиката за изпълнение и контрол могат да се изменят на всеки две години чрез актове за изпълнение.
  (6)
  За да се създадат условия за незабавното прилагане на предвидените в настоящото решение мерки, то следва да влезе в сила в деня след деня на публикуването му в Официален вестник на Европейския съюз,
  ПРИЕ НАСТОЯЩОТО РЕШЕНИЕ:
  Член 1
  Приоритетите на Съюза във връзка с политиката за изпълнение и контрол съгласно член 17, параграф 3 от Регламент (ЕС) № 508/2014 са следните:
  а)
  осъществяване на приетите съгласно член 102, параграф 4 от Регламент (ЕО) № 1224/2009 планове за действие с оглед отстраняването на нередности в системата за контрол на дадена държава членка;
  б)
  предприемане на действията, определени съгласно член 19, параграф 2 от Регламент (ЕС) № 1303/2013, с цел да се осигури административен капацитет за прилагането на система на Съюза за контрол, инспекции и изпълнение съгласно приложение IV към Регламент (ЕС) № 508/2014;
  в)
  въвеждане на системи за валидиране на данни съгласно член 109 от Регламент (ЕО) № 1224/2009 и по-специално осъществяване на проекти, в рамките на които се използват общи стандартни формати или се засилва оперативната съвместимост между системите на държавите членки;
  г)
  контрол и изпълнение на задължението за разтоварване на сушата на целия улов съгласно член 15 от Регламент (ЕС) № 1380/2013, включително промени в системите за контрол на държавите членки, свързани със спазването на това задължение;
  д)
  контрол и изпълнение на схемата за сертифициране на улова, предвидена в глава III от Регламент (ЕО) № 1005/2008;
  е)
  осъществяване на проекти за сертифициране, проверка и измерване на мощността на двигателите;
  ж)
  прилагане на специалните програми за контрол и инспекции, приети съгласно член 95, параграф 4 от Регламент (ЕО) № 1224/2009;
  з)
  координиране на контрола в съответствие с член 15 от Регламент (ЕО) № 768/2005;
  и)
  контрол и изпълнение на изискванията за проследимост, включително системите за етикетиране, с цел да се осигури надеждна информация за потребителите съгласно член 58 от Регламент (ЕО) № 1224/2009 и член 67, параграф 6 от Регламент за изпълнение (ЕС) № 404/2011.
  Член 2
  Настоящото решение влиза в сила в деня след деня на публикуването му в Официален вестник на Европейския съюз.
  Съставено в Брюксел на 15 юли 2014 година.